Document ID: 31990D0013

31990D0013
L 008/70
SLUŽBENI LIST EUROPSKE UNIJE
20.12.1989.
ODLUKA KOMISIJE
od 20. prosinca 1989.
o postupku koji treba slijediti pri izmjeni popisa objekata odobrenih za uvoz svježeg mesa iz trećih zemalja u Zajednicu
(90/13/EEZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Direktivu Vijeća 72/462/EEZ od 12. prosinca 1972. o problemima zdravlja i veterinarskoj inspekciji pri uvozu goveda, svinja i svježeg mesa iz trećih zemalja (1), kako je zadnji put izmijenjena Direktivom 89/227/EEZ (2), a posebno njezin članak 4. stavak 1.,
budući da Komisija treba donijeti detaljna pravila za primjenu postupka koji treba slijediti pri izmjeni popisa objekata predviđenih člankom 4. Direktive 72/462/EEZ;
budući da se broj objekata na gore navedenom popisu povećava; budući da su odluke koje treba donijeti s obzirom na njih, uzimajući u obzir rezultate inspekcijskih pregleda sukladno članku 5. Direktive 72/462/EEZ, sve češće i češće; budući da bi novi postupak trebao izbjegavati pretjerane formalnosti istodobno osiguravajući sukladnost s normama Zajednice;
budući da su mjere predviđene ovom Odlukom u skladu s mišljenjem Stalnog veterinarskog odbora,
DONIJELA JE OVU ODLUKU:
Članak 1.
Ovom se Odlukom propisuju detaljna provedbena pravila za primjenu postupka predviđenog u drugoj rečenici članka 4. stavka 1. Direktive 72/462/EEZ, kad treba izmijeniti popis objekata odobrenih za uvoz svježeg mesa u Zajednicu.
Članak 2.
Komisija obavješćuje države članice o rezultatima inspekcijskih pregleda provedenih u skladu s člankom 5. Direktive 72/462/EEZ i o predloženim izmjenama popisa.
Obavijest o rezultatima treba poslati u pismenom obliku. Iznimno, ove se informacije mogu usmeno priopćiti pod uvjetom da se pismena potvrda uputi u roku od 24 sata
Članak 3.
1. Države članice, odnosno njihova stalna predstavništva imaju najviše jedan tjedan od datuma primitka obavijesti iz članka 2. za davanje primjedbi; Komisija može skratiti to razdoblje na 48 sati u žurnim slučajevima.
2. Komisija uzima u obzir primjedbe koje su dale države članice, a posebno one koje se odnose na rezultate njihovih uvoznih kontrola i obavješćuje državu članicu o kojoj je riječ o predloženim mjerama u svjetlu tih primjedbi prije donošenja bilo koje odluke.
3. Odluka iz druge rečenice članka 4. stavka 1. Direktive 72/462/EEZ donosi se nakon isteka roka iz stavka 1.
Članak 4.
1. Ako se pojave poteškoće, upućuju se Stalnom veterinarskom odboru u skladu s postupkom predviđenim člankom 29. Direktive 72/462/EEZ.
2. Komisija obavješćuje države članice za vrijeme sastanaka Stalnog veterinarskog odbora o stanju u trećim zemljama, uključujući pitanja vezana uz kontrole rezidua i zdravstvenu zaštitu životinja, kao i o svojim planiranim aktivnostima.
Članak 5.
Ova Odluka je upućena državama članicama.
Sastavljeno u Bruxellesu 20. prosinca 1989.

Labels: 12
0
3
17